Pari persoonaa on ehtinyt reagoida vaihtelevin tavoin poliittisen linjani nimeen, joka siis on pörrökorvafasismiksi ristitty. Katson mukavaksi ajanvietteeksi avata hieman tätä termiä ja arvomaailmaa sen takana. Älkää murehtiko; tätä ei pidä ottaa liian vakavasti.

Sanan synty

Fasismi on yleinen haukkumasana, jota tietyt kritiikkiä ja rauhanomaista keskustelua sietämättömät politiikan marginaalin tahot ovat käyttäneet sattumanvaraisena lyömäaseena jo pitkään. Into termin soveltamiseen kuitenkin syntyi vasta Venäjän haukuttua Ukrainan tilanteen myötä kaikki eurooppalaiset fasisteiksi. Mikäs minä olen Putinismia haastamaan, totesin itselleni, mutta totesin myös että yksi ja sama termi kaikille euroopan sadoille miljoonille ihmisille on liian lavea. Olen pöhkö ja persoonallinen ja haluan erikoistua. En halua olla vain fasisti, vaan tietynlainen fasisti: pörrökorvafasisti!

Pörrökorvat nyt olivat aika itsestäänselvä juttu. Minulle on pienestä pitäen kerrottu miten hieno asia luonto ja sen eläimet ovat. Tällä hetkellä suosikkilistallani ovat ketut ja sudet, jotka pörrökorvologiaa toteuttavat, kukin laji omalla poliittisen vaikuttamisen sektorillaan. Cosplayvalokuvauksen harrastustani puolestaan olen toteuttanut jo parin vuoden ajan mittatilausasussa, joka on erään japanilaisen artistin käsitys isosta pahasta sudesta ihmismuodossa. Tuo on monista hassuista ja uskottavuutta syövistä asuistani ainoa, joka soveltuu akrobaattiseen valokuvaukseen. En tiedä osaako fasismoida valokuvatessani, mutta yritän parhaani, jälleen tänä viikonloppuna!

Arvojen määritys

Kotimaisen lyömäasepolitiikan mukaan fasistit ovat monen muun ikävän puolen lisäksi umpirasistisia, hätää kärsivien, viattomien ja sotaa pakenevien maahanmuuttajien vihaajia. Toisaalta, standardifasistiin [citation needed] liitetään usein myös tietynasteista laaja-alaista konservatiivisuutta, kuten nuivaa suhtautumista seksuaalivähemmistöjä kohtaan. Fasismin leimaa tunnutaan ajoin myös lyötävän yleisemminkin tahoille, jotka pyrkivät argumentoimaan asiaa numeroilla ja ovat siten "tunteettomia inhimillistä hätää kohtaan", kuten huutelijat asiaa kuvaavat. Voi veljet, tuohan menee aivan kehäkolmosen takaiseen metsään.

Pörrökorvafasismi yhdistää ääripäitä. Se on populaaria fasismiksi väitettyä toimintaa siinä, että olen äärimmäisen kriittinen nykyistä maahanmuuttopolitiikkaa kohtaan. Se on toisaalta edellisen vastakohtaa, koska mielestäni maahanmuutto – fiksusti toteutettuna – on kriittisen tarpeellista kehittyneelle valtiolle. Se on huolissaan islamin soveltuvuudesta länsimaisten arvojen sekaan. Ennen kaikkea kuitenkin, se on kaikkia suomalaisia puolustava aate: samanmielisiä ja erimielisiä, heteroja ja homoja, valkoihoisia ja tummaihoisia. Se kunnioittaa allergeenivapaasti pörröttäen aivan kaikkia, jotka jakavat vastavuoroisesti tämän kunnioituksen. Sen mielestä tässä luottamuksessa ja yhteen hiileen puhaltamisessa on suomalaisuuden paras puoli.

Ennen muuta se on tarina joka epäilemättä jatkuu vielä…